CELEX: 62016CN0155
Language: sk
Date: 2016-03-16 00:00:00
Title: Vec C-155/16: Návrh na začatie prejudiciálneho konania, ktorý podal Cour de cassation (Francúzsko) 16. marca 2016 – Sarval Sud-Est SAS, Siffda Bretagne SAS, Siffda Centre SAS, Siram SARL, Francisque Gay, Patrick Legras de Grandcourt/Association ATM Porc, Association ATM Avicole, Association ATM équidés Angee, Association ATM éleveurs de ruminants, Association ATM lapins Clipp, Association ATM palmipèdes gras – Cifog, Association ATM ponte – CNPO, Atemax France, Monnard Jura SNC, Fédération nationale bovine (FNB), Fédération nationale porcine

6.6.2016   
            
            
               SK
            
            
               Úradný vestník Európskej únie
            
            
               C 200/9
            
         Návrh na začatie prejudiciálneho konania, ktorý podal Cour de cassation (Francúzsko) 16. marca 2016 – Sarval Sud-Est SAS, Siffda Bretagne SAS, Siffda Centre SAS, Siram SARL, Francisque Gay, Patrick Legras de Grandcourt/Association ATM Porc, Association ATM Avicole, Association ATM équidés Angee, Association ATM éleveurs de ruminants, Association ATM lapins Clipp, Association ATM palmipèdes gras – Cifog, Association ATM ponte – CNPO, Atemax France, Monnard Jura SNC, Fédération nationale bovine (FNB), Fédération nationale porcine
   (Vec C-155/16)
   (2016/C 200/14)
   Jazyk konania: francúzština
   
      Vnútroštátny súd, ktorý podal návrh na začatie prejudiciálneho konania
   
   Cour de cassation
   
      Účastníci konania pred vnútroštátnym súdom
   
   
      Dovolatelia: Sarval Sud-Est SAS, Siffda Bretagne SAS, Siffda Centre SAS, Siram SARL, Francisque Gay, Patrick Legras de Grandcourt
   
      Odporcovia: Association ATM Porc, Association ATM Avicole, Association ATM équidés Angee, Association ATM éleveurs de ruminants, Association ATM lapins Clipp, Association ATM palmipèdes gras – Cifog, Association ATM ponte – CNPO, Atemax France, Monnard Jura SNC, Fédération nationale bovine (FNB), Fédération nationale porcine
   
      Prejudiciálne otázky
   
   
               1.
            
            
               Má sa článok 1 smernice Európskeho parlamentu a Rady 2004/18/ES z 31. marca 2004 o koordinácii postupov zadávania verejných zákaziek na práce, verejných zákaziek na dodávku tovaru a verejných zákaziek na služby vykladať v tom zmysle, že súkromnoprávne združenia vytvorené dotknutými profesijnými organizáciami na účely uzatvorenia zmlúv o poskytovaní kafilérnych služieb, ktorých financovanie si musia zabezpečovať členovia týchto združení, ktorí na tento účel platia príspevky, treba kvalifikovať ako verejnoprávne inštitúcie podľa kritéria, že verejnoprávne inštitúcie sú inštitúcie, ktoré boli zriadené na osobitný účel plnenia potrieb všeobecného záujmu, ktoré nemajú priemyselnú ani komerčnú povahu?
            
         
               2.
            
            
               Má sa článok 1 smernice 2004/18/ES vykladať v tom zmysle, že takto opísané združenia vrátane združení vyberajúcich povinné príspevky spĺňajú kritérium na to, aby mohli byť kvalifikované ako verejnoprávne inštitúcie, ktorým je existencia dohľadu orgánov verejnej moci nad ich riadením, resp. hospodárskeho a finančného dohľadu štátu, ktorý predstavuje vonkajší dohľad nad hospodárskou činnosťou a finančným riadením podnikov a organizácií, ktoré mu podliehajú, ktorého účelom je posúdiť riziká a výkonnosť týchto podnikov a organizácií s prihliadnutím na majetkové záujmy štátu; že zamestnanec zodpovedný za výkon dohľadu má pri plnení zverených úloh všetky potrebné právomoci na vykonanie dokazovania na základe dokladov a na mieste; že podnik alebo organizácia, nad ktorou sa vykonáva dohľad, je povinná poskytnúť mu všetky informácie potrebné na plnenie zverených úloh vrátane tých, ktoré sa týkajú dcérskych spoločností zahrnutých do konsolidácie ako celku; že uvedený zamestnanec si v prípade potreby vyžiada všetky dodatočné informácie; že je oprávnený zúčastňovať sa na zasadnutiach predstavenstva alebo dozornej rady alebo poradného orgánu, ktorý ich nahrádza, ako aj na zasadnutiach výborov a komisií prípadne zriadených týmto orgánom; že sa môže zúčastňovať na zasadnutiach výborov, komisií a všetkých poradných orgánov, ktoré v podniku alebo v organizácii existujú, ako aj na valných zhromaždeniach; a že sa mu za rovnakých podmienok ako ich členom doručia všetky pozvánky, programy rokovaní a ďalšie dokumenty, ktoré treba predložiť pred každým zasadnutím?